বেশিরভাগ ভ্রমণার্থীরা কেরালায় আসেন সমুদ্রতীর উপভোগ করতে — কোভলম্‌ তো সদ্যবিবাহিতদের প্রিয় হনিমুনের জায়গা। ইদানীং দ্বিতীয় আকর্ষণ হয়েছে হাউস বোটে নদী, নালা, খাল, বিল ('ব্যাকওয়াটার') ভ্রমণ। কেরালার পশ্চিমতটে এরকম খাল, বিল প্রচুর। তীরে তীরে বেশ সুন্দর বাড়ীঘর। ছোট ছোট গাঁ, চারিদিকে সবুজ বনানী। আশির দশক থেকে ব্যাকওয়াটার ভ্রমণ খুব জনপ্রিয় হয়ে উঠেছে। নৌকাগুলিও সুন্দর, শোবার ঘর, কিচেন, বাথরুম সবকিছু আধুনিক ও পরিচ্ছন্ন। খাবারও খুব মুখরোচক। এটা উত্তরে কাশ্মীরে হাউসবোটে লেক-ভ্রমণের মতই। কিন্তু কাশ্মীরে যুদ্ধ হাঙ্গামায় ট্যুরিস্টের সংখ্যা কমে যাওয়ায় দক্ষিণে কেরালায় এর জনপ্রিয়তা বেড়ে উঠেছে। হয়তো সব হাউসবোট কোম্পানি দক্ষিণেই চলে এসেছে।